宣州謝脁樓餞別校書叔雲
作者：李白
朝代：唐
主题：七言古詩

paragraphs: 棄我去者，昨日之日不可留；
亂我心者，今日之日多煩憂。
長風萬里送秋雁，對此可以酣高樓。
蓬萊文章建安骨，中間小謝又清發。
俱懷逸興壯思飛，欲上青天攬明月。(覽 通：攬；明月 一作：日月)
抽刀斷水水更流，舉杯消愁愁更愁。
人生在世不稱意，明朝散發弄扁舟。

标签：蒙学
唐詩三百首